CELEX: 32012D0764
Language: da
Date: 2012-12-06 00:00:00
Title: 2012/764/EU: Rådets afgørelse af 6. december 2012 om anmodningen fra Irland om at deltage i visse af bestemmelserne i Schengenreglerne vedrørende oprettelse af et europæisk agentur for den operationelle forvaltning af store it-systemer inden for området med frihed, sikkerhed og retfærdighed

11.12.2012   
            
            
               DA
            
            
               Den Europæiske Unions Tidende
            
            
               L 337/48
            
         RÅDETS AFGØRELSE
   af 6. december 2012
   om anmodningen fra Irland om at deltage i visse af bestemmelserne i Schengenreglerne vedrørende oprettelse af et europæisk agentur for den operationelle forvaltning af store it-systemer inden for området med frihed, sikkerhed og retfærdighed
   (2012/764/EU)
   RÅDET FOR DEN EUROPÆISKE UNION HAR —
   under henvisning til artikel 4 i protokollen (nr. 19) om Schengenreglerne som integreret i Den Europæiske Union, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, (i det følgende benævnt »Schengenprotokollen«),
   under henvisning til anmodning fra Irlands regering, jf. skrivelse af 14. marts 2012 til Rådets formand, om at deltage i visse bestemmelser i Schengenreglerne, som er angivet i denne skrivelse, og
   ud fra følgende betragtninger:
   
               (1)
            
            
               Ved afgørelse 2002/192/EF (1) har Rådet bemyndiget Irland til at deltage i visse af bestemmelserne i Schengenreglerne i overensstemmelse med de betingelser, der er fastsat i afgørelsen.
            
         
               (2)
            
            
               Den 25. oktober 2011 vedtog Europa-Parlamentet og Rådet forordning (EU) nr. 1077/2011 (2) om oprettelse af et europæisk agentur for den operationelle forvaltning af store it-systemer inden for området med frihed, sikkerhed og retfærdighed (i det følgende benævnt »agenturet«).
            
         
               (3)
            
            
               I overensstemmelse med forordning (EU) nr. 1077/2011 er agenturet ansvarligt for den operationelle forvaltning af anden generation af Schengeninformationssystemet (SIS II), visuminformationssystemet (VIS) og Eurodac og kan gøres ansvarligt for forberedelsen, udviklingen og den operationelle forvaltning af andre store it-systemer inden for området frihed, sikkerhed og retfærdighed på grundlag af en relevant retsakt, der bygger på tredje del, afsnit V, i traktaten om Den Europæiske Unions funktionsmåde (TEUF).
            
         
               (4)
            
            
               Agenturet har status som én enkelt juridisk person og karakteriseres ved enhed i dets organisatoriske og finansielle struktur. Med henblik herpå og i overensstemmelse med artikel 288 i TEUF blev agenturet oprettet ved én enkelt retsakt, som finder anvendelse i sin helhed i de medlemsstater, som den er bindende for. Dette udelukker muligheden for delvis anvendelse af forordning (EU) nr. 1077/2011 for Irland. Derfor bør der træffes de nødvendige foranstaltninger for at sikre, at forordning (EU) nr. 1077/2011 finder anvendelse for Irland i sin helhed.
            
         
               (5)
            
            
               SIS II indgår i Schengenreglerne. Europa-Parlamentets og Rådets forordning (EF) nr. 1987/2006 (3) og Rådets afgørelse 2007/533/RIA (4) vedrører oprettelse, forvaltning og anvendelse af SIS II. Irland har dog kun deltaget i vedtagelsen af afgørelse 2007/533/RIA, der udgør en udvikling af de bestemmelser i Schengenreglerne, der er nævnt i artikel 1, litra a), nr. ii), i afgørelse 2002/192/EF.
            
         
               (6)
            
            
               VIS indgår også i Schengenreglerne. Irland hverken deltog i vedtagelsen af eller er bundet af beslutning 2004/512/EF (5), forordning (EF) nr. 767/2008 (6) og afgørelse 2008/633/RIA (7) vedrørende indførelsen, driften eller anvendelsen af VIS.
            
         
               (7)
            
            
               Eurodac indgår ikke i Schengenreglerne. Irland har deltaget i vedtagelsen af forordning (EF) nr. 2725/2000 (8) vedrørende oprettelsen, driften og anvendelsen af Eurodac, der er bindende for Irland. For så vidt bestemmelserne i forordning (EU) nr. 1077/2011 vedrører Eurodac, deltog Irland i medfør af artikel 1 og 2 i protokollen (nr. 21) om Det Forenede Kongeriges og Irlands stilling for så vidt angår området med frihed, sikkerhed og retfærdighed, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, imidlertid ikke i vedtagelsen af forordning (EU) nr. 1077/2011, som derfor ikke er bindende for og ikke finder anvendelse i Irland.
            
         
               (8)
            
            
               I medfør af artikel 4 i protokol (nr. 21) om Det Forenede Kongeriges og Irlands stilling for så vidt angår området med frihed, sikkerhed og retfærdighed har Irland ved skrivelser af 14. marts 2012 meddelt Kommissionen og Rådet, at det har til hensigt at acceptere bestemmelserne i forordning (EU) nr. 1077/2011 vedrørende Eurodac.
            
         
               (9)
            
            
               I overensstemmelse med proceduren i artikel 331, stk. 1, i TEUF bekræftede Kommissionen i afgørelse C(2012) 4881 af 18. juli 2012, at forordning (EU) nr. 1077/2011 finder anvendelse på Irland, for så vidt dens bestemmelser vedrører Eurodac. I henhold til nævnte afgørelse træder forordning (EU) nr. 1077/2011 i kraft for Irland på datoen for ikrafttrædelsen af Rådets afgørelse om anmodningen fra Irland om at deltage i bestemmelserne i forordning (EU) nr. 1077/2011 vedrørende SIS II, der er reguleret ved forordning (EF) nr. 1987/2006, og vedrørende VIS.
            
         
               (10)
            
            
               Da den første forudsætning for Irlands deltagelse i bestemmelserne vedrørende Eurodac i forordning (EU) nr. 1077/2011 efter vedtagelsen af Kommissionens afgørelse C(2012) 4881 er opfyldt, og da Irland deltager delvist i bestemmelserne vedrørende SIS II, har Irland ret til at deltage i agenturets aktiviteter, for så vidt agenturet er ansvarligt for den operationelle forvaltning af SIS II, der er reguleret ved afgørelse 2007/533/RIA, og den operationelle forvaltning af Eurodac.
            
         
               (11)
            
            
               Med henblik på at sikre overholdelse af traktaterne og de relevante protokoller og samtidig bevare enhed og sammenhæng i forordning (EU) nr. 1077/2011, har Irland ved skrivelse af 14. marts 2012 anmodet om at deltage i nævnte forordning i henhold til artikel 4 i Schengenprotokollen, i det omfang agenturet er ansvarligt for den operationelle forvaltning af SIS II, der er reguleret ved forordning (EF) nr. 1987/2006, og den operationelle forvaltning af VIS.
            
         
               (12)
            
            
               Rådet anerkender Irlands ret til at anmode om deltagelse i forordning (EU) nr. 1077/2011 i henhold til artikel 4 i Schengenprotokollen, for så vidt Irland ikke deltager i nævnte forordning på andet grundlag.
            
         
               (13)
            
            
               Irlands deltagelse i forordning (EU) nr. 1077/2011 berører ikke det faktum, at Irland i øjeblikket ikke deltager og ikke kan deltage i bestemmelserne i Schengenreglerne om fri bevægelighed for tredjelandsstatsborgere, visumpolitik og personers passage af medlemsstaternes ydre grænser. Forordning (EU) nr. 1077/2011 indeholder derfor specifikke bestemmelser, der afspejler Irlands særlige stilling, navnlig med hensyn til begrænset stemmeret i agenturets bestyrelse.
            
         
               (14)
            
            
               Det Fælles Udvalg, der er nedsat i medfør af artikel 3 i aftalen mellem Rådet for Den Europæiske Union og Republikken Island og Kongeriget Norge om disse to staters associering i gennemførelsen, anvendelsen og udviklingen af Schengenreglerne (9), er blevet underrettet om udarbejdelsen af denne afgørelse i overensstemmelse med artikel 5 i nævnte aftale.
            
         
               (15)
            
            
               Det Fælles Udvalg, der er nedsat i medfør af artikel 3 i aftalen mellem Den Europæiske Union, Det Europæiske Fællesskab og Det Schweiziske Forbund om Det Schweiziske Forbunds associering i gennemførelsen, anvendelsen og udviklingen af Schengenreglerne (10), er blevet underrettet om udarbejdelsen af denne afgørelse i overensstemmelse med artikel 5 i nævnte aftale —
            
         VEDTAGET DENNE AFGØRELSE:
   Artikel 1
   I forlængelse af afgørelse 2002/192/EF deltager Irland i forordning (EU) nr. 1077/2011 om oprettelse af et europæisk agentur for den operationelle forvaltning af store it-systemer inden for området med frihed, sikkerhed og retfærdighed, for så vidt den vedrører den operationelle forvaltning af visuminformationssystemet (VIS) og de dele af anden generation af Schengeninformationssystemet (SIS II), som Irland ikke deltager i.
   Artikel 2
   Denne afgørelse træder i kraft dagen efter offentliggørelsen i Den Europæiske Unions Tidende.
   
      Udfærdiget i Bruxelles, den 6. december 2012.
      
         
            På Rådets vegne
         
         L. LOUCA
         
            Formand
         
      
   
   
      (1)  EFT L 64 af 7.3.2002, s. 20.
   
      (2)  EUT L 286 af 1.11.2011, s. 1.
   
      (3)  EUT L 381 af 28.12.2006, s. 4.
   
      (4)  EUT L 205 af 7.8.2007, s. 63.
   
      (5)  Rådets beslutning 2004/512/EF af 8. juni 2004 om indførelse af visuminformationssystemet (VIS) (EUT L 213 af 15.6.2004, s. 5).
   
      (6)  Europa-Parlamentets og Rådets forordning (EF) nr. 767/2008 af 9. juli 2008 om visuminformationssystemet (VIS) og udveksling af oplysninger mellem medlemsstaterne om visa til kortvarigt ophold (VIS-forordningen) (EUT L 218 af 13.8.2008, s. 60).
   
      (7)  Rådets afgørelse 2008/633/RIA af 23. juni 2008 om adgang til søgning i visuminformationssystemet (VIS) for de udpegede myndigheder i medlemsstaterne og for Europol med henblik på forebyggelse, afsløring og efterforskning af terrorhandlinger og andre alvorlige strafbare handlinger (EUT L 218 af 13.8.2008, s. 129).
   
      (8)  Rådets forordning (EF) nr. 2725/2000 af 11. december 2000 om oprettelse af »Eurodac« til sammenligning af fingeraftryk med henblik på en effektiv anvendelse af Dublinkonventionen (EFT L 316 af 15.12.2000, s. 1).
   
      (9)  EFT L 176 af 10.7.1999, s. 36.
   
      (10)  EUT L 53 af 27.2.2008, s. 52.